Šilelio laiptai

**Šilelio laiptai** – lauko laiptai, įrengti Kaune, Žaliakalnio šlaite, 150 m į vakarus nuo Aušros tako laiptų, 230 m nuo Žaliakalnio funikulieriaus. Sujungia buvusios radijo gamyklos „Banga“ kvartalą (viršuje) su Putvinskio gatve miesto centre. Laiptus projektavo architektas Virginijus Juozaitis. Jie neturi oficialaus pavadinimo, todėl gali būti vadinami įvairiai: Juozaičio, Pompėjos, Putvinskio gatvės, Saulės, Šilelio vardais.

Viršutinėje dalyje laiptai prasideda Vaistinės skersgatvyje tarp Nr. 8 ir 12, buvusių „Šilelio“ kultūros rūmų prieigose. Prie laiptų stovi gretimų lankytinų objektų rodyklės „Lenartavičių koplyčia – 0,1“ ir „Kristaus Prisikėlimo bazilika – 0,5“. Žemutinėje dalyje laiptų takas įrengtas V. Putvinskio gatvėje tarp Nr. 38 ir 42. Laiptus puošia skulptūrinio ansamblio „Saulės takas“ skulptūros (betonas; skulpt. Vytautas Narutis), pastatytos 1990 m. 

Iš viso laiptuose sudėtos 256 pakopos. Statinys stačiame šlaite įrengtas sudėtingos konfigūracijos. Žemutinėje ir viršutinėje dalyse tako linija kyla ir leidžiasi pagal šlaito nuolydį, vidurinėje – statmenai šiam nuolydžiui, zigzagais. Iš betoninių atraminių sienelių suformuotose terasose įrengti „U“ formos laiptų posūkiai, poilsio aikštelės. Laiptus riboja apsauginiai atitvarai su metaliniais vamzdiniais turėklais, pastatyti apšvietimo stulpai. Iš didžiosios aikštelės su saulės rato skulptūra nuvesta siaurų laiptų atšaka žemyn, link gretimo Banko tarnautojų namo įvažos pašlaitėje.

## Istorija

Laiptai statyti sovietmečiu 1988 m., tuomet sujungę V. Putvinskio gatvę ir didžiausią Kauno gamyklą „Banga“. Šios gamyklos dėka buvo įrengti „Šilelio“ laiptai, kad darbininkai galėtų greičiau pasiekti centrą. 

XX a. 8-tojo dešimtmečio pradžioje Kauno miesto vykdomasis komitetas „iš aukščiau“ gavo „planinį“ nurodymą suprojektuoti mieste naujus laiptus. Šis darbas buvo pavestas V. Juozaičiui. Jis prisimena, kad rengdamas projektą išlaipiojo visą numatytą statybai šlaitą, buvo padaręs didžiulį laiptų maketą iš plastmasės. Tuomet jau po kelių mėnesių prasidėjo statybos.

## „Saulės takas“

Apačioje yra skulptūrinio ansamblio dalis „Vartai“, viduryje – saulę, begalybę simbolizuojantis ratas, viršuje – „Koplyčia“ (arba „Karalius ir karalienė“). Skulptūrų siužetas pagrįstas kopimo į kalną idėja: pirmiausia tam reikia pasiryžimo, paskui – įveikti atsirandančius kelio sunkumus, galiausiai – pasiekiama pergalė. Todėl laiptuose išskirtos trys zonos, kurias simbolizuoja trys skulptūros. Laiptų papėdėje stovintys „Vartai“ nurodo saulės kelio pradžią: saulė, riedanti per skliautą ant žalčio. Ši kompozicija uždėta ant vartų, simbolizuoja senosios ir naujosios epochų sąjungą. Šiuolaikinio betono sijos sujungtos atkartojant medinės, liaudies architektūros būdus. Kalno vidurio terasoje pastatyta antroji kompozicijos dalis – iš rato kylanti konstrukcija, primenanti liaudišką tulpės ornamentą ar krikštą. Ši skulptūra – tai kelio vidurys, kai laikas sustoti, pamąstyti. Viršutinė kompozicijos dalis „Koplyčia“ geometrinių formų simbolių kalba įprasmina Karaliaus ir Karalienės figūras. Iš čia žvelgiama į laiptų pradžią, į miestą. Medžiais ir krūmais apaugusiame šlaite kontrastuojančios baltos, erdvinės skulptūros traukia žvilgsnį, įvairina lėtą kopimą į kalną. Pastaraisiais metais skulptūrų ir laiptų konstrukcijos išmargintos grafičiais.

Architekto V. Juozaičio teigimu, žiūrint į laiptų viršutinę skulptūrą, iš vieno kampo galima pastebėti „paslėptus“ Gedimino stulpus – sovietmečiui baigiantis, tai buvo „įdomi“ detalė. 


Prie Šilelio laiptų, rodyklės.jpg|Rodyklės prie laiptų. Priekyje – Prisikėlimo bažnyčia
Šilelio laiptai. Skulptūra viršuje.jpg|Viršutinė skulptūra „Karalius ir karalienė“
Šilelio laiptai. Vartai.jpg|„Vartai“  laiptų apačioje, nuo V. Putvinskio gatvės
Z9P 4450 (53110955085).jpg|„Vartų“ fragmentas vasarą
Šilelio laiptai. Vidurinė aikštelė.jpg|Vidurinė aikštelė su skulptūra ir grafičiais, 2025 m.
Kaunas streets 42.JPG|Laiptų posūkių terasos, 2013 m.


## Pastabos

## Šaltiniai

## Nuorodos

* Kauno laiptai. Putvinskio g. laiptai *kaunolaiptai.lt*